Dikjarazzjoni xokkanti mill-Ministru tal-Finanzi illi f’intervista li ta’ lill-ġurnal Ingliż The Telegraph hu stqarr li kull pajjiż għandu l-problemi tiegħu, u li l-ħasil tal-flus jiġri kullimkien. “Kull pajjiż għandu l- issues tiegħu…f’Londra hemm ir-Russi u l-projeta'”, stqarr Edward Scicluna. Mal-ġurnal Ingliż, Scicluna ftaħar bir-regolaturi li hawn f’pajjiżna, mingħajr ma provda ebda ċifri. Bħalissa Scicluna, apparti li kif qalilna hu stess jinsab fil-kċina qed iħejji għall-Budget, jinsab ukoll għaddej b’inkjesta Maġisterjali fil-konfront tiegħu. Dan bħala parti minn kawża li titratta l-iskandlu tal-Vitals u l-bejgħ tal-isptarijiet. Intant, fl-intervista l-Ministru tal-Finanzi rrefera wkoll għall-proġett tal-power station tal-gass fejn uża l-istess kliem ta’ ftaħir li huwa sinonimu mal-Partit Laburista meta jirreferi għall-Electrogas. Din hi l-istess power station li r-Rapport tal-Kunsill tal-Ewropa jiddeskrivi bħala “allarmanti” fil-mod kif saret u “irregolari”. Intant, b’reazzjoni għal din l-aħbar żvelata minn The Shift News , il-Kap tal-PN Adrian Delia stqarr li l-Ministru Scicluna jrid jerfa’ responsabbilta’ u jirriżenja. Hekk jagħmlu f’kull demokrazija Ministri li l-entitajiet ta’ taħthom ikunu fallew.